CELEX: 62022CN0005
Language: da
Date: 2022-01-03 00:00:00
Title: Sag C-5/22: Anmodning om præjudiciel afgørelse indgivet af Consiglio di Stato (Italien) den 3. januar 2022 — Green Network SpA mod SF, YB og Autorità di Regolazione per Energia Reti e Ambiente (ARERA)

21.3.2022   
            
            
               DA
            
            
               Den Europæiske Unions Tidende
            
            
               C 128/10
            
         
      Anmodning om præjudiciel afgørelse indgivet af Consiglio di Stato (Italien) den 3. januar 2022 — Green Network SpA mod SF, YB og Autorità di Regolazione per Energia Reti e Ambiente (ARERA)
      (Sag C-5/22)
      (2022/C 128/14)
      Processprog: italiensk
      
         Den forelæggende ret
      
      Consiglio di Stato
      
         Parter i hovedsagen
      
      
         Sagsøger og appellant: Green Network SpA
      
         Sagsøgte og indstævnte: SF, YB og Autorità di Regolazione per Energia Reti e Ambiente (ARERA)
      
         Præjudicielle spørgsmål
      
      
                  1)
               
               
                  Kan de EU-retlige bestemmelser i Europa-Parlamentets og Rådets direktiv 2009/72/EF af 13. juli 2009 (1) — navnlig artikel 37, stk. 1 og 4, som fastsætter den regulerende myndigheds beføjelser, og bilag I — fortolkes således, at disse beføjelser også omfatter den beføjelse til at udstede pålæg, som den regulerende myndighed for det italienske elektricitetsmarked (ARERA) udøver over for elektricitetsvirksomheder, og hvormed myndigheden pålægger disse virksomheder at tilbagebetale til kunder, herunder også tidligere kunder eller dårlige betalere, beløbet svarende til det økonomiske vederlag, som disse kunder ved opfyldelse af en kontraktbetingelse, som myndigheden finder ulovlig, betaler til dækning af administrative forvaltningsomkostninger?
               
            
                  2)
               
               
                  Kan de EU-retlige bestemmelser i Europa-Parlamentets og Rådets direktiv 2009/72/EF af 13. juli 2009 — navnlig artikel 37, stk. 1 og 4, som fastsætter den regulerende myndigheds beføjelser, og bilag I — fortolkes således, at den eventuelle erstatning eller tilbagebetaling til kunder på elektricitetsmarkedet, såfremt operatøren ikke overholder det for tjenesteydelsen aftalte kvalitetsniveau, også omfatter tilbagebetalingen af et økonomisk vederlag, som disse betaler, og som udtrykkeligt reguleres i en betingelse i den indgåede kontrakt og er godkendt, idet dette vederlag er helt uafhængigt af tjenesteydelsens kvalitet, men fastsat til dækning af operatørens administrative forvaltningsomkostninger?
               
            
         (1)  Europa-Parlamentets og Rådets direktiv 2009/72/EF af 13.7.2009 om fælles regler for det indre marked for elektricitet og om ophævelse af direktiv 2003/54/EF (EUT 2009, L 211, s. 55).